text: Region Syddanmark: Mistanke om noget? Sig til!
  23 november 2015 kl. 19.46
  Region Syddanmark indfører en whistleblower-ordning.
  Hvis man har mistanke om, at noget ikke foregår ordentligt i Region Syddanmark, så får man nu en mulighed for at give lyd: Regionen indfører en whistleblower-ordning.
  Anmeldelsen kan foregå anonymt, hvis man ønsker det.
  - Jeg vil ikke lægge skjul på, at vi i regionsrådet har diskuteret, om en whistleblower-ordning er en god idé. Men omvendt må vi erkende, at ikke alle sager kan håndteres i de eksisterende systemer, siger regionsrådsformand Stephanie Lose (V).
  - Whistleblower-ordningen sikrer, at der er mulighed for at få fokus på uregelmæssigheder i de situationer, hvor eksempelvis medarbejdere ikke er trygge ved at bruge de nuværende muligheder for at sætte fokus på en væsentlig problemstilling. Ordningen kan være med til at skabe tillid til, at forholdene i regionen er kendetegnet af ordentlighed og respekt for de offentlig midler, vi forvalter. Og hvis de ikke er det, så skal det frem i lyset, siger Stephanie Lose.
  